Kommissionens beslutning

af 14. august 2002

om medlemsstaternes forlængelse af fristen for midlertidige godkendelser af de nye aktive stoffer benzoesyre, carvone, mepanipyrim, oxadiargyl og trifloxystrobin

(meddelt under nummer K(2002) 3048)

(EØS-relevant tekst)

(2002/658/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2002/37/EF(2), særlig artikel 8, stk. 1, fjerde led, og

ud fra følgende betragtninger:

(1) I henhold til artikel 6, stk. 2, i direktiv 91/414/EØF modtog Tyskland i maj 1998 fra Menno Chemie Vertriebsgesellschaft mbH en ansøgning om at optage det aktive stof benzoesyre i bilag I til direktiv 91/414/EF. Ved Kommissionens beslutning 98/676/EF(3) blev det bekræftet, at dossieret var "fuldstændigt" og derfor kunne anses for principielt at opfylde data- og informationskravene i bilag II og III til direktivet.

(2) I marts 1997 modtog Nederlandene fra Luxan BV en lignende ansøgning om carvone. Dossieret blev erklæret fuldstændigt ved Kommissionens beslutning 1999/610/EF(4).

(3) I oktober 1997 modtog Italien fra Kumiai Chemical Industry Co. Ltd en lignende ansøgning om mepanipyrim. Dossieret blev erklæret fuldstændigt ved beslutning 98/676/EF.

(4) I juni 1997 modtog Italien fra Rhône Poulenc Agro SpA (nu Bayer Crop Sciences) en lignende ansøgning om oxadiargyl. Dossieret blev erklæret fuldstændigt ved beslutning Kommissionens 98/398/EF(5).

(5) I januar 1998 modtog Det Forenede Kongerige fra Novartis Crop Protection UK Ltd (nu Syngenta) en lignende ansøgning om trifloxystrobin. Dossieret blev erklæret fuldstændigt ved Kommissionens beslutning 1999/43/EF(6).

(6) Bekræftelsen af, at dossiererne er fuldstændige, er en forudsætning for, at der kan foretages en grundig behandling af dem, og for at medlemsstaterne foreløbigt kan godkende plantebeskyttelsesmidler, der indeholder de pågældende aktive stoffer, for en periode på højst tre år, samtidig med at betingelserne i artikel 8, stk. 1, i direktiv 91/414/EF, navnlig kravet om, at der skal foretages en grundig vurdering af det aktive stof og plantebeskyttelsesmidlet ud fra direktivets krav, opfyldes.

(7) For disse aktive stoffer er virkningerne på menneskers sundhed og miljøet blevet vurderet i henhold til direktivets artikel 6, stk. 2 og 4, for de anvendelser, der er foreslået af de pågældende ansøgere. De rapporterende medlemsstater har forelagt Kommissionen udkast til vurderingsrapporter (for benzoesyre den 12.12.2000, for carvone den 16.10.2000, for mepanipyrim den 12.7.2000, for oxadiargyl den 20.7.1999 og for trifloxystrobin den 19.9.2000).

(8) Det vil ikke være muligt at afslutte evalueringen af dossiererne inden for den periode, der er fastsat i ovennævnte beslutninger, idet gennemgangen af dossiererne fortsætter efter, at de rapporterende medlemsstater forelagde udkastene til vurderingsrapporter for Kommissionen.

(9) Da den hidtidige evaluering ikke giver anledning til umiddelbar bekymring, bør medlemsstaterne kunne forlænge de midlertidige godkendelser af plantebeskyttelsesmidler, der indeholder de pågældende aktive stoffer, for en periode på 24 måneder i overensstemmelse med direktivets artikel 8, så undersøgelsen af dossiererne kan fortsætte. Det forventes, at evalueringen kan afsluttes, og der kan træffes beslutning om eventuel optagelse af de pågældende aktive stoffer i bilag I inden for 24 måneder.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Medlemsstaterne kan forlænge midlertidige godkendelser af plantebeskyttelsesmidler, der indeholder benzoesyre, carvone, mepanipyrim, oxadiargyl og trifloxystrobin, for en periode på højst 24 måneder fra datoen for denne beslutnings vedtagelse.

Artikel 2

Denne beslutning er rettet til medlemsstaterne.

Udfærdiget i Bruxelles, den 14. august 2002.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 117 af 4.5.2002, s. 10.

(3) EFT L 317 af 26.11.1998, s. 47.

(4) EFT L 242 af 14.9.1999, s. 29.

(5) EFT L 176 af 20.6.1998, s. 34.

(6) EFT L 14 af 19.1.1999, s. 30.